CELEX: 32018R1640
Language: lv
Date: 2018-07-13 00:00:00
Title: Komisijas Deleģētā regula (ES) 2018/1640 (2018. gada 13. jūlijs), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros sīkāk precizē uzraudzīto datu sniedzēju pārvaldības un kontroles prasības (Dokuments attiecas uz EEZ.)

5.11.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 274/16
               
            
         KOMISIJAS DELEĢĒTĀ REGULA (ES) 2018/1640
         (2018. gada 13. jūlijs),
         ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros sīkāk precizē uzraudzīto datu sniedzēju pārvaldības un kontroles prasības
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 16. panta 5. punkta ceturto daļu,
         tā kā:
         
                     (1)
                  
                  
                     Regulas (ES) 2016/1011 16. pantā tiek noteiktas konkrētas uzraudzīto datu sniedzēju pārvaldības un kontroles prasības, tostarp prasība ieviest kontroles regulējumu, kas nodrošina ievades datu integritāti, precizitāti un ticamību, un prasība ieviest efektīvas sistēmas un kontroli, lai nodrošinātu visu ievades datu integritāti un ticamību. Dažas no šīm prasībām jau ir izklāstītas Regulas (ES) 2016/1011 11. un 15. pantā un attiecīgajās deleģētajās regulās. Tomēr dažos aspektos šīs Komisijas deleģētās regulas noteikums pārsniedz noteikumus, kas izklāstīti Regulas (ES) 2016/1011 11. un 15. pantā, un dažiem uzraudzītiem datu sniedzējiem 11. un 15. panta noteikumi var netikt piemēroti, jo tie sniedz datus etaloniem, kurus izstrādā administratori, kas ir atbrīvoti no Regulas (ES) 2016/1011 piemērošanas jomas. Lai izvairītos no juridiskas nenoteiktības, šajā Komisijas deleģētajā regulā izklāstītās prasības neskar Regulas (ES) 2016/1011 11. un 15. pantu un atbilstošās deleģētās regulas, un tādējādi tās ir piemērojamas tikai tiktāl, ciktāl tās papildina iepriekš minētos noteikumus.
                  
               
                     (2)
                  
                  
                     Uzraudzīta datu sniedzēja izveidotajā kontroles regulējumā būtu jāiekļauj procedūra Regulas (ES) 2016/1011 pārkāpumu un piemērojamā rīcības kodeksa pārkāpumu konstatēšanai un pārvaldībai, kā arī politikas nostādnes attiecībā uz trauksmes celšanu par ievades datu sniegšanas procesu un tā uzraudzību un periodisku pārskatīšanu. Tas tiek darīts, lai uzraudzītie datu sniedzēji var nodrošināt, ka tie darbojas likumīgi un ka iesniegtie ievades dati ir precīzi un uzticami.
                  
               
                     (3)
                  
                  
                     Uzraudzītā datu sniedzēja nodarbināto iesniedzēju apmācībā, kas tiem jāiziet saskaņā ar Regulas (ES) 2016/1011 16. panta 2. punkta b) apakšpunktu, būtu jāietver arī apmācība par to, kā ar etalonu paredzēts izmērīt pamatā esošo tirgu vai ekonomisko realitāti, un apmācība par visiem ievades datu sniegšanai piemērojamā rīcības kodeksa elementiem. Tas ir būtisks līdzeklis, lai nodrošinātu, ka iesniedzēji darbojas pienācīgi un saskaņā ar etalona metodiku.
                  
               
                     (4)
                  
                  
                     Interešu konfliktu pārvaldības pasākumos, kas uzraudzītam datu sniedzējam ir jāievieš saskaņā ar Regulas (ES) 2016/1011 16. panta 2. punkta c) apakšpunktu, būtu jāiekļauj pasākumi, ar kuriem iesniedzējus nodala no citiem datu sniedzēja darbiniekiem, un datu sniedzēja atalgojuma politikas pasākumus attiecībā uz iesniedzējiem, lai mazinātu stimulus iesniedzējiem manipulēt ar ievades datu sniegšanu.
                  
               
                     (5)
                  
                  
                     Ievades datu glabāšanas sistēmās, kas uzraudzītam datu sniedzējam ir jāievieš saskaņā ar Regulas (ES) 2016/1011 16. panta 2. punkta d) apakšpunktu, būtu jāietver prasība glabāt informāciju par saziņu, kas veikta saistībā ar ievades datu sniegšanu, tostarp iesniedzēju identitāti. Tas ir nepieciešams, lai nodrošinātu atbilstošu pārredzamības līmeni.
                  
               
                     (6)
                  
                  
                     Ļaujot datu sniedzējam izmantot rīcības brīvību, rodas risks, ka dažādi eksperti to var izmantot atšķirīgi vai ka pat viens un tas pats eksperts var to laika gaitā izmantot atšķirīgi. Rīcības brīvība arī palielina attiecīgā etalona neaizsargātību pret manipulācijām. Tādēļ ir nepieciešams, lai politikas nostādnes, kas izveidotas saskaņā ar Regulas (ES) 2016/1011 16. panta 3. punktu, ietvertu regulējumu, ar kuru nodrošina vērtējuma izdarīšanas vai rīcības brīvības izmantošanas konsekvenci un mazina manipulāciju risku. Šādā regulējumā būtu jānosaka pienākums veikt regulārus iekšējos ekspertu vērtējuma piemērošanas pārskatus. Tajā arī būtu jānosaka, kāda veida informācija ir vai nav ņemama vērā, lai pienācīgi noteiktu rīcības brīvību.
                  
               
                     (7)
                  
                  
                     Administratoriem būtu jādod pietiekami daudz laika, lai nodrošinātu atbilstību šīs regulas prasībām. Tāpēc šo regulu būtu jāsāk piemērot divus mēnešus pēc tās stāšanās spēkā.
                  
               
                     (8)
                  
                  
                     Šīs regulas pamatā ir regulatīvo tehnisko standartu projekts, ko Komisijai iesniegusi Eiropas Vērtspapīru un tirgu iestāde (EVTI).
                  
               
                     (9)
                  
                  
                     EVTI ir veikusi atklātu sabiedrisko apspriešanu par regulatīvo tehnisko standartu projektu, kas ir šīs regulas pamatā, izvērtējusi iespējamās saistītās izmaksas un ieguvumus un lūgusi ar Eiropas Parlamenta un Padomes Regulas (ES) Nr. 1095/2010 (2) 37. pantu izveidotās Vērtspapīru un tirgu nozares ieinteresēto personu grupas atzinumu,
                  
               IR PIEŅĒMUSI ŠO REGULU.
         
            1. pants
            Darbības joma
            Šī regula neattiecas uz uzraudzītajiem datu sniedzējiem, kuri sniedz datus tikai par maznozīmīgiem etaloniem, un to tiem nepiemēro.
            Šajā regulā noteiktās prasības neskar tās prasības, kas minētas Regulas (ES) 2016/1011 11. un 15. pantā un regulatīvajos tehniskajos standartos, kuri pieņemti saskaņā ar Regulas (ES) 2016/1011 (3) 11. panta 5. punktu un 15. panta 6. punktu.
         
         
            2. pants
            Kontroles regulējums
            Kontroles regulējums, kas uzraudzītam datu sniedzējam ir jāievieš saskaņā ar Regulas (ES) 2016/1011 16. panta 1. punktu, ietver vismaz šādas kontroles izveidi un uzturēšanu:
            
                        a)
                     
                     
                        efektīvs uzraudzības mehānisms ievades datu sniegšanas procesa pārraudzīšanai, kas ietver riska pārvaldības sistēmu, augstākā līmeņa darbinieku identificēšanu, kuri atbild par datu sniegšanas procesu un jebkādu atbilstības un iekšējās revīzijas funkciju iesaistīšanu datu sniedzēja struktūrā;
                     
                  
                        b)
                     
                     
                        politikas nostādnes attiecībā uz trauksmes celšanu, tostarp atbilstoši trauksmes cēlēju aizsardzības pasākumi;
                     
                  
                        c)
                     
                     
                        procedūra Regulas (ES) 2016/1011 pārkāpumu un saskaņā ar minētās regulas 15. panta izstrādātā piemērojamā rīcības kodeksa pārkāpumu konstatēšanai un pārvaldībai, tostarp procedūras konstatēto pārkāpumu izmeklēšanai un izrietošo veikto pasākumu reģistrēšanai;
                     
                  
                        d)
                     
                     
                        datu sniegšanas procesa periodiskas pārskatīšanas, kas jāveic vismaz reizi gadā un ikreiz, kad tiek ieviestas izmaiņas piemērojamajā rīcības kodeksā.
                     
                  
         
            3. pants
            Iesniedzēju kontrole
            
               1.   Sistēmas un kontrole, kas uzraudzītam datu sniedzējam ir jāievieš saskaņā ar Regulas (ES) 2016/1011 16. panta 2. punkta a) apakšpunktu, ietver dokumentētu un efektīvu procesu datu sniegšanai, tostarp vismaz turpmāk minēto:
               
                           a)
                        
                        
                           iesniedzēju izraudzīšanas process un datu sniegšanas procedūras gadījumos, kad iesniedzējs pēkšņi nav pieejams, tostarp attiecībā uz iesniedzēju aizstājēju izraudzīšanu;
                        
                     
                           b)
                        
                        
                           procedūras un sistēmas to datu uzraudzībai, kurus izmanto informācijas sniegšanai, un pašu informāciju, kas spēj sniegt brīdinājumus atbilstoši datu sniedzēja iepriekš noteiktiem parametriem.
                        
                     
            
               2.   Neskarot prasības, kas noteiktas saskaņā ar Regulas (ES) 2016/1011 15. pantu, datu sniedzējs ņem vērā turpmāk minētos kritērijus, lai minētās regulas 16. panta 2. punkta a) apakšpunkta piemērošanas nolūkā noteiktu, vai ir samērīgi ieviest procedūru apstiprināšanai, kuru veic fiziska persona, kas ieņem augstāku amatu nekā iesniedzējs:
               
                           a)
                        
                        
                           ar datu sniegšanas procesu saistītās rīcības brīvības līmenis;
                        
                     
                           b)
                        
                        
                           uzraudzītā datu sniedzēja darbību raksturs, apmērs un sarežģītība;
                        
                     
                           c)
                        
                        
                           tas, vai varētu rasties interešu konflikti starp ievades datu sniegšanu etalonam un jebkādām tirdzniecības vai citām datu sniedzēja veiktām darbībām.
                        
                     
            
               3.   Ja uzraudzīta datu sniedzēja ieviestā kontrole ietver procedūru apstiprināšanai, kuru veic fiziska persona, kas ieņem augstāku amatu nekā iesniedzējs, minētā kontrole ietver skaidrus noteikumus par apstiprināšanas laiku, un, ja tā paredz iespēju veikt apstiprināšanu pēc ievades datu iesniegšanas, tajā precizē apstākļus, kādos ir atļauts veikt apstiprināšanu pēc iesniegšanas, un maksimālo laika periodu, kādā šāda apstiprināšana ir iespējama.
            
         
         
            4. pants
            Iesniedzēju apmācība
            
               1.   Sistēmas un kontrole, kas uzraudzītam datu sniedzējam ir jāievieš saskaņā ar Regulas (ES) 2016/1011 16. panta 2. punkta b) apakšpunktu, ietver apmācības programmas, lai nodrošinātu, ka katram iesniedzējam ir:
               
                           a)
                        
                        
                           atbilstošas zināšanas un pieredze attiecībā uz to, kā ar etalonu paredzēts izmērīt pamatā esošo tirgu vai ekonomisko realitāti;
                        
                     
                           b)
                        
                        
                           atbilstīgas zināšanas par visiem saskaņā ar minētās regulas 15. panta 1. punkta izstrādātā piemērojamā rīcības kodeksa elementiem, ja tādi ir.
                        
                     
            
               2.   1. punkta a) un b) apakšpunktā minētās iesniedzēju zināšanas un prasības, kas noteiktas Regulā (ES) 2016/1011, kā arī Eiropas Parlamenta un Padomes Regulā (ES) Nr. 596/2014 (4), ciktāl tā ir piemērojama iesniedzēju uzdevumiem, tiek atkārtoti novērtētas regulāri un jebkurā gadījumā vismaz reizi gadā, lai pārliecinātos, ka katrs no tiem joprojām ir piemērots veikt iesniedzēja funkcijas.
            
            
               3.   Šā panta 2. punktu nepiemēro nozīmīgu etalonu uzraudzītu datu sniedzēju gadījumā.
            
         
         
            5. pants
            Interešu konflikti
            
               1.   Interešu konfliktu pārvaldības pasākumi, kas uzraudzītam datu sniedzējam ir jāievieš saskaņā ar Regulas (ES) 2016/1011 16. panta 2. punkta c) apakšpunktu, ietver vismaz šādus pasākumus:
               
                           a)
                        
                        
                           interešu konfliktu reģistrs, kuru regulāri atjaunina un kuru izmanto, lai reģistrētu visus konstatētos interešu konfliktus un visus pasākumus, kas veikti, lai tos pārvaldītu. Reģistrs ir pieejams iekšējiem vai ārējiem revidentiem;
                        
                     
                           b)
                        
                        
                           iesniedzēju fiziska nodalīšana no citiem datu sniedzēja darbiniekiem, ja šāda nodalīšana ir atbilstīga, ņemot vērā ar datu sniegšanas procesu saistītās rīcības brīvības līmeni, datu sniedzēja darbību raksturu, apmēru un sarežģītību un to, vai varētu rasties interešu konflikti starp ievades datu sniegšanu etalonam un jebkādām tirdzniecības vai citām datu sniedzēja veiktām darbībām;
                        
                     
                           c)
                        
                        
                           atbilstīgas iekšējās uzraudzības procedūras, tostarp gadījumā, ja darbinieki nav organizatoriski vai fiziski nodalīti, noteikumi, kas reglamentē iesniedzēju saskarsmi ar finanšu pakalpojumu uzņēmumu tirdzniecības un korporatīvo finanšu jomas darbiniekiem.
                        
                     
            
               2.   Interešu konfliktu pārvaldības pasākumi ietver arī atalgojuma politiku attiecībā uz iesniedzējiem, kura nodrošina, ka iesniedzēja atlīdzība nav saistīta ne ar vienu no turpmāk minētajiem elementiem:
               
                           a)
                        
                        
                           etalona vērtība,
                        
                     
                           b)
                        
                        
                           iesniegto datu konkrētās vērtības; un
                        
                     
                           c)
                        
                        
                           jebkādu specifisku uzraudzīta datu sniedzēja veiktu darbību rezultāts, kas var izraisīt interešu konfliktu ar ievades datu sniegšanu etalonam.
                        
                     
         
         
            6. pants
            Informācijas glabāšana
            
               1.   Informācija, kas glabājama saskaņā ar Regulas (ES) 2016/1011 16. panta 2. punkta d) apakšpunktu attiecībā uz saziņu, kura veikta saistībā ar ievades datu sniegšanu, ietver informāciju par iesniegtajiem datiem un iesniedzēju identitāti.
            
            
               2.   Informācija, kas glabājama saskaņā ar Regulas (ES) 2016/1011 16. panta 2. punkta d) apakšpunktu attiecībā uz datu sniedzēja riska darījumiem ar finanšu instrumentiem, kuros kā atsauci izmanto etalonu, ietver informāciju par uzraudzītā datu sniedzēja veiktajām darbībām, kas rada riska darījumu.
            
            
               3.   Informācija, kas glabājama saskaņā ar Regulas (ES) 2016/1011 16. panta 2. punkta e) apakšpunktu attiecībā uz iekšējām un ārējām revīzijām, ietver informāciju par revīzijas īsu aprakstu, revīzijas ziņojumu un visām darbībām, kas veiktas, reaģējot uz katru revīziju.
            
            
               4.   Šā panta 3. punktu nepiemēro nozīmīgu etalonu uzraudzītu datu sniedzēju gadījumā.
            
         
         
            7. pants
            Eksperta vērtējums
            Ja ievades dati balstās uz eksperta vērtējumu, politikas nostādnēs, kas uzraudzītajiem datu sniedzējiem ir jāizstrādā saskaņā ar Regulas (ES) 2016/1011 16. panta 3. punktu, ietver vismaz šādus elementus:
            
                        a)
                     
                     
                        sistēmu, lai nodrošinātu saskanību starp dažādiem iesniedzējiem un konsekvenci laika gaitā attiecībā uz vērtējuma vai rīcības brīvības izmantošanu;
                     
                  
                        b)
                     
                     
                        tādu informācijas veidu noteikšanu, kuru var vai nevar ņemt vērā vērtējuma vai rīcības brīvības izmantošanā;
                     
                  
                        c)
                     
                     
                        procedūras attiecībā uz jebkādu vērtējuma vai rīcības brīvības izmantošanas pārskatīšanu.
                     
                  
         
            8. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 25. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 13. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 171, 29.6.2016., 1. lpp.
         
         
            (2)  Eiropas Parlamenta un Padomes 2010. gada 24. novembra Regula (ES) 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).
         
            (3)  Komisijas 2018. gada 13. jūlija Deleģētā regula (ES) 2018/1638, ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros sīkāk precizē, kā nodrošināt to, ka ievades dati ir pareizi un pārbaudāmi, un ka tiek ieviestas datu sniedzēja iekšējās pārraudzības un pārbaudes procedūras, kas kritiski svarīga vai nozīmīga etalona administratoram ir jānodrošina, ja ievades datus sniedz finanšu pakalpojumu uzņēmumu tirdzniecības un korporatīvo finanšu jomas darbinieki (skatīt šā Oficiālā Vēstneša 6 lappusi); un Komisijas 2018. gada 13. jūlija Deleģētā regula (ES) 2018/1639, ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros sīkāk precizē rīcības kodeksa elementus, kurus izstrādā tādu etalonu administratori, kuru pamatā ir datu sniedzēju iesniegtie ievades dati (skatīt šā Oficiālā Vēstneša 11 lappusi).
         
            (4)  Eiropas Parlamenta un Padomes 2014. gada 16. aprīļa Regula (ES) Nr. 596/2014 par tirgus ļaunprātīgu izmantošanu (tirgus ļaunprātīgas izmantošanas regula) un ar ko atceļ Eiropas Parlamenta un Padomes Direktīvu 2003/6/EK un Komisijas Direktīvas 2003/124/EK, 2003/125/EK un 2004/72/EK (OV L 173, 12.6.2014., 1. lpp.).